Repovačka džamija

**Repovačka džamija**, nalazi se u Konjicu,  Bosna i Hercegovina.

## Historija 
Većina autora koja je pisala o historijatu konjičkih džamija navode različitu godinu gradnje, ali je okvirni period gradnje u periodu 1565-1579. Nejasnoće u vezi s vremenom gradnje izaziva vakufnama neimenovane džamije, koja se nalazi u Gazi Husrev-begovoj biblioteci, napisana između 24. augusta i 22. septembra 1579. godine.

U periodu austrougarske vladavine objekt džamije bio je skladište. Nakon obnove 1924, džamija je ponovo služila vjernicima za molitvu. I za vrijeme Drugog svjetskog rata 1943. godine Nijemci pretvorili su džamiju u skladište. Nakon Drugog svjetskog rata u džamiji dalje bilo je smješteno skladište, a harem pretvoren je u stočnu pijacu. Ponovo je renovirana 1990. Za vrijeme rata u Bosni i Hercegovini (1992-1995) krov džamije pogođen je nekoliko puta artiljerijskim projektilima kao i džamijski zidovi. Nakon završetka rata oštećenja na objektu su sanirana.

## Opis 
Džamija je jednoprostorna, zidana kamenom, pokrivena četverovodnim krovom od kamenih ploča, s natkrivenim trijemom sa kamenim sofama. Trijem nose drveni stuboci. Krovna konstrukcija je drvena. Postoje dva ulaza u harem.  Vanjske dimenzije bez sofe iznose oko 10,55 x 11,16 metara.

Mihrab  je jednostavno profiliran, bez naglašene dekoracije, samo se u gornjem dijelu nalaze pločice s natpisima iz Kur'ana. Širina mihraba približno je 192&nbsp;cm, visina 308&nbsp;cm, a sastoji se od polukružne mihrabske niše čiji  prečnik iznosi 96&nbsp;cm.

Minber, dimenzija 80 x 307 x 615&nbsp;cm, i nalazi se desno od mihraba. Izrađen je od drveta i sastoji se od ulaznog dijela koji čini masivni ram, stepenište i  baldahin s piramidalnim krovom.

Mahfil,  Repovačke džamije zauzima cijeli prostor sjeverozapadnog zida, iznad ulaznih vrata s isturenim mjestom za mujezina. Drvene je konstrukcije i oslonjen je na dva pravokutna drvena stupa.

Munara je deseterostrana, kamena, prigrađena lijevo od ulaza u džamiju, visine oko 19 m.

Repovačka džamija proglašena je za nacionalni spomenik.

## Literatura 
* Hamdija Kreševljaković i Hamdija Kapidžić, "Stari hercegovački gradovi", "Naše starine" br. 2, str 9-10, 1954.
* Pavao Anđelić, Historijski spomenici Konjica i okoline, I, Skupština općine Konjic, Konjic, 1975.
* Vakufname iz Bosne i Hercegovine (XV i XVI vijek), Orijentalni institut u Sarajevu, Sarajevo 1985. godine
* Projekat rekonstrukcije Repovačke džamije u Konjicu, Regionalni Zavod za zaštitu spomenika kulture i prirode Mostar, Mostar, septembar 1986. godine
* Fehim Nametak, Kulturni razvoj Konjica za vrijeme osmanske vlasti, Islamska misao, 1991.
* Evlija Čelebija, Putopis, Sarajevo Publishing, 1996.
* Mehmed Mujezinović, Islamska epigrafika Bosne i Hercegovine, knjiga 2, 3. izdanje, biblioteka „Kulturno naslijeđe", Sarajevo Publishing, 1997.
* Esad Bajić, Monografija Medžlisa Islamske zajednice Konjic sa posebnim osvrtom na džamije i druge spomenike islamske kulture na ovom području, Konjic, 1999.
* Jusuf Mulić, Konjic i njegova okolina u vrijeme osmanske vladavine (1464-1878), Općina Konjic, Konjic, 2001.
* Jusuf Mulić, Dvije značajne godišnjice grada Konjica: 620 godina prvog zvaničnog pomena grada i 320 godina od izgradnje bivšeg kamenog mosta, „Hercegovina", 15-16, časopis za kulturno i historijsko naslijeđe, Arhiv Hercegovine, Mostar, 2003.

## Također pogledajte 
*Spisak džamija u Bosni i Hercegovini

## Reference 
## Vanjski linkovi 
* Zvanična stranica medžlisa IZ Mostar
* Zvanična stranica medžlisa IZ Konjic
* Zvanična stranica komisije nacionalnih spomenika Bosne i Hercegovine
* Repovačka džamija
* Turistički vodič Konjic

Kategorija:Nacionalni spomenici u Konjicu
Kategorija:Džamije u Konjicu